paragraph_text: Djelo je objavljeno u formi novele 1902. godine, no tekst je prvotno izašao u književnom časopisu Edinburgh (engl. Edinburgh Magazine) 1899. godine u povodu njegovog tisućitog izdanja; urednik je zamolio Conrada za sudjelovanje u jubilarnom broju.[https://www.britannica.com/topic/Heart-of-Darkness Wasney, Michael. "Heart of Darkness". Encyclopedia Britannica, 21. svibnja 2020.] (pristupljeno 28. ožujka 2021.) Za autorovog života novela nije stekla veću popularnost. Vremenom je postala jedno od najanaliziranijih djela engleske književnosti. Temelji se na stvarnoj Conradovoj plovidbi rijekom Kongo 1890. godine, gdje je kao 32-godišnjak preuzeo zapovjedništvo nad parobrodom nakon što se kapetan razbolio. Nerijetko čitana kao antikolonijalistički manifest, novela je inspirirala jedan od najpoznatijih filmova o Vijetnamskom ratu, Apokalipsa danas iz 1979. godine, od redatelja Francisa Forda Coppole. Coppola je radnju premjestio iz Afrike u Vijetnam i Kambodžu, a u ulozi Kurtza nastupio je Marlon Brando.